Document ID: 32010D0618

ROZHODNUTIE KOMISIE
zo 14. októbra 2010
o sumách prevedených z vnútroštátnych podporných programov v odvetví vinohradníctva a vinárstva do režimu jednotnej platby, ako sa ustanovuje v nariadení Rady (ES) č. 1234/2007
[oznámené pod číslom K(2010) 7042]
(Iba anglické, francúzske, grécke, maltské a španielske znenie je autentické)
(2010/618/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1), a najmä na jeho článok 103za,
keďže:
(1)
Článkom 103n nariadenia (ES) č. 1234/2007 sa ustanovuje, že rozdelenie dostupných finančných prostriedkov Spoločenstva, ako aj rozpočtové stropy vnútroštátnych podporných programov v odvetví vinohradníctva a vinárstva sa ustanovujú v prílohe Xb k uvedenému nariadeniu.
(2)
Podľa článku 103o nariadenia (ES) č. 1234/2007 niektoré členské štáty predpokladali prevod finančných prostriedkov do režimu jednotnej platby alebo ustanovili následné zmeny svojich vnútroštátnych podporných programov.
(3)
V článku 3 nariadenia Komisie (ES) č. 555/2008 (2) sa ustanovuje, že členské štáty by mali oznámiť akýkoľvek následný prevod do režimu jednotnej platby do 1. decembra roka pred kalendárnym rokom, v ktorom bude uplatniteľný.
(4)
V záujme jasnosti a v súlade s článkom 103za nariadenia (ES) č. 1234/2007 by Komisia mala uverejniť sumy, ktoré príslušné členské štáty oznámili podľa článkov 2 a 3 nariadenia (ES) č. 555/2008.
(5)
Opatrenia stanovené v tomto rozhodnutí sú v súlade so stanoviskom Riadiaceho výboru pre spoločnú organizáciu poľnohospodárskych trhov,
PRIJALA TOTO ROZHODNUTIE:
Článok 1
Sumy prevádzané z vnútroštátnych podporných programov do režimu jednotnej platby v rozpočtových rokoch 2010 - 2013 sa ustanovujú v prílohe k tomuto rozhodnutiu.
Článok 2
Toto rozhodnutie je určené Helénskej republike, Španielskemu kráľovstvu, Luxemburskému veľkovojvodstvu, Maltskej republike a Spojenému kráľovstvu Veľkej Británie a Severného Írska.
V Bruseli 14. októbra 2010

Labels: 17
19
5
7
6